Up-37/01
Natisni
Opravilna št.:
Up-37/01
Datum odločitve:
14. 3. 2001
ECLI:
ECLI:SI:USRS:2001:Up.37.01
Akt:
Ustavna pritožba A. A. zoper sklep Okrožnega sodišča v Ljubljani št. Ks 76/2001 z dne 16. 1. 2001 v zvezi s sklepom Okrožnega sodišča v Ljubljani št. I Kpr 370/2000 z dne 19. 12. 2000
Izrek:
Ustavna pritožba A. A. zoper sklep Okrožnega sodišča v Ljubljani št. Ks 76/2001 z dne 16. 1. 2001 v zvezi s sklepom Okrožnega sodišča v Ljubljani št. I Kpr 370/2000 z dne 19. 12. 2000 se zavrže.
Evidenčni stavek:
Ker pritožnik ni izkazal, da je izčrpal vsa pravna sredstva, je Ustavno sodišče ustavno pritožbo zoper sklep o uvedbi preiskave zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
25. 1. 2001
Vrsta odločitve:
sklep
Vrsta rešitve:
zavrženje
Dokument:
US20716
Up-37/01
14.3.2001
S K L E P
Ustavno sodišče je v postopku za preizkus ustavne pritožbe A. A. v priporu v ZPKZ Ž., ki ga zastopa Odvetniška družba B., o.p. - d.n.o., Z. na seji senata dne 14. marca 2001
s k l e n i l o:
Ustavna pritožba A. A. zoper sklep Okrožnega sodišča v Ljubljani št. Ks 76/2001 z dne 16. 1. 2001 v zvezi s sklepom Okrožnega sodišča v Ljubljani št. I Kpr 370/2000 z dne 19. 12. 2000 se zavrže.
O b r a z l o ž i t e v
1. Pritožnik vlaga ustavno pritožbo zoper II. točko sklepa preiskovalnega sodnika o uvedbi preiskave in zoper sklep zunajobravnavnega senata, s katerim je bila zavrnjena pritožba zoper ta sklep. Meni, da mu je bila z izpodbijanima sklepoma kršena pravica iz 28. člena Ustave (načelo zakonitosti), ker naj bi bila zoper njega uvedena preiskava zaradi v slovenskem Kazenskem zakoniku (Uradni list RS, št. 63/94 in nasl. - v nadaljevanju KZ) neobstoječega kaznivega dejanja. V zvezi s tem navaja, da stori kaznivo dejanje po 311. členu KZ tisti, ki se ukvarja z ilegalnim vodenjem ljudi čez mejo Republike Slovenije, in ne na primer iz Kitajske čez Bosno in Hrvaško v Italijo, ne da bi se pri tem kdorkoli dotaknil meje Republike Slovenije. Dodaja še, da je bila njegova pritožba zoper sklep preiskovalnega sodnika zavrnjena z nejasno obrazložitvijo, da je kazenski postopek v Sloveniji pod določenimi pogoji dopusten tudi v takem primeru.
Predlaga, naj Ustavno sodišče navedena posamična akta v izpodbijanem obsegu odpravi.
2. Ustavna pritožba se v skladu z določbo prvega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vloži šele, ko so izčrpana vsa pravna sredstva. Ustavno sodišče je že v sklepu št. Up-9/96 z dne 2. 7. 1996 (ki se pritožniku vroča skupaj s tem sklepom) sprejelo stališče, da je ustavna pritožba zoper pravnomočni sklep o uvedbi preiskave dovoljena šele po izčrpanju pravnih sredstev zoper sodbo oziroma drugo odločbo, s katero se kazenski postopek konča.
3. Iz razlogov, ki so razvidni iz priloženega sklepa in na katere se Ustavno sodišče v celoti sklicuje, tudi pritožnikova ustavna pritožba zoper pravnomočen sklep o uvedbi preiskave ni dovoljena, ker za njeno obravnavo ni izpolnjena procesna predpostavka iz prvega odstavka 51. člena ZUstS. Zato je bilo treba ustavno pritožbo zavreči.
4. Senat Ustavnega sodišča je ta sklep sprejel na podlagi druge alinee prvega odstavka 55. člena ZUstS v sestavi: predsednica senata dr. Mirjam Škrk in člana dr. Zvonko Fišer in dr. Ciril Ribičič.
Presednica senata:
dr. Mirjam Škrk